Diari Oficial de la Generalitat Valenciana


Sumari del DOGV 5438, del 29-01-2007 (2007/732)

ORDE de 12 de gener de 2007, de la consellera de Turisme, sobre la concessió d'ajudes per l'agència valenciana del turisme per a la creació, modernització i millora de l'oferta turística de la comunitat valenciana.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5438

Data del DOGV
:   29-01-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/732


Data del document
:   12-01-2007

Organisme emissor
:   Conselleria de Turisme

Tipus de document
:   Ordre

Anàlisi jurídica

 Descriptors 

:   * càmping
    * infraestructura turística
    * petita i mitjana empresa
    * ajuda pública
    * turisme rural
    * suport econòmic
    * empresa privada
    * agència de viatges
    * indústria hotelera
    * indústria gastronòmica

El turisme constituïx un sector estratègic dins de l'economia valenciana per la seua capacitat per a aportar diversificació al teixit econòmic, per a crear ocupació i per a generar riquesa i benestar. Este és un dels motius primordials pels quals la Conselleria de Turisme desplega la seua política de suport a la competitivitat del sector.  
Amb la finalitat de sumar eficàcia a les actuacions mampreses directament per l'administració i sobre la base del suport al sector empresarial turístic, la Conselleria de Turisme, a través de l'Agència Valenciana del Turisme, posarà a disposició de les empreses i entitats públiques i privades que exercisquen activitats que redunden a favor del turisme de la Comunitat Valenciana, un conjunt de programes i actuacions de suport financer en el marc de la normativa vigent que regula esta matèria tant en l'àmbit de la Unió Europea com en el marc estatal i, específicament, l'aplicació de la Llei General de Subvencions, o en la pròpia normativa de la Generalitat.  
L'Agència Valenciana del Turisme, com a organització administrativa responsable de l'impuls i execució de la política en matèria de turisme de la Generalitat, convocarà anualment programes d'ajudes per resolució de la seua presidenta, que entre altres objectius contemplaran la millora de la competitivitat, la qualitat del producte turístic, la innovació tecnològica i la implantació de nous productes, la millora de la comercialització i l'eliminació dels desequilibris en dotacions turístiques entre les diferents zones de la Comunitat Valenciana.  
Per això, en virtut del Decret 185/2004, d'1 d'octubre, del Consell de la Generalitat pel qual s'aprova el Reglament Orgànic i Funcional de la Conselleria de Turisme i ateses les facultats que em conferix l'article 35 de la Llei 5/1983, i d'acord amb les competències assignades pel Decret 209/2004, de 8 d'octubre del Consell de la Generalitat, pel qual s'aprova el Reglament de l'Agència Valenciana del Turisme, i atés el Decret Legislatiu de 26 de juny de 1991, pel qual s'aprova del Text Refós de la Llei d'Hisenda Pública de la Generalitat Valenciana, la Llei 38/2003, de 17 de novembre, General de Subvencions i el seu Reglament, aprovat pel Reial Decret 887/2006, de 21 de juliol,  
ORDENE  
Article 1. Objecte i àmbit  
1. Constituïx l'objecte de la present Orde establir el procediment i el marc general per a la concessió d'ajudes per part de l'Agència Valenciana del Turisme per a la creació, modernització i millora de l'oferta turística de la Comunitat Valenciana.  
2. Les ajudes a projectes i actuacions en la matèria seran gestionades i concedides per l'Agència Valenciana del Turisme, d'acord amb els programes anuals que a este efecte s'aproven pel Comité de Direcció i de conformitat amb les consignacions previstes en les lleis de pressupostos de la Generalitat per a cada exercici econòmic.  
3. Per Resolució de la presidenta de l'Agència Valenciana del Turisme, anualment es faran públics els esmentats programes i l'import global màxim destinat per al finançament de les ajudes d'acord amb la corresponent Llei de Pressupostos, així com les línies prioritàries o preferents de suport, si fa el cas.  
4. Els programes per a cada exercici econòmic en el marc del que disposa la present Orde hauran de contindre, entre altres possibles extrems, els següents:  
- Naturalesa de l'ajuda.  
- Actuacions objecte d'ajuda.  
- Beneficiaris.  
- Determinació dels criteris d'avaluació.  
- Cost incentivable i intensitats màximes d'ajuda.  
- Quanties màximes i percentatges, si fa el cas, aplicables.  
- Terminis de presentació de sol·licituds.  
Article 2. Beneficiaris  
Podran acollir-se a les ajudes arreplegades en la present Orde, sempre que ho sol·liciten i realitzen inversions o activitats de caràcter turístic en la Comunitat Valenciana, segons es determine i amb les excepcions establides per a cada programa en la convocatòria anual d'ajudes de l'Agència Valenciana del Turisme, les empreses turístiques, persones físiques o jurídiques propietàries o explotadores d'establiments hotelers, campaments de turisme, apartaments turístics, allotjament rural, de restauració, agències de viatge, d'oferta turística complementària, així com qualsevol altra empresa relacionada de forma directa amb el turisme o qualsevol altra que de conformitat amb el que disposa la Llei 3/1998 de 21 de maig de Turisme de la Comunitat Valenciana es poguera reconéixer.  
També podran ser beneficiàries d'este tipus d'ajudes les associacions empresarials vinculades al sector turístic, les entitats locals i els ens públics i privats relacionats directament amb el turisme.  
A l'efecte de la present Orde, s'entén per PIMES, les menudes i mitjanes empreses, segons es definixen en l'annex I del Reglament (CE) núm. 70/2001 [DOCE L 10 de 13.1.2001], modificat per última vegada pel Reglament (CE) núm. 364/2004 de la Comissió [DOCE L 63 de 28.2.2004] o per qualsevol altre Reglament que el substituïsca.  
No podran obtindre la condició de beneficiari de les subvencions regulades en esta orde, les entitats en els quals concórrega alguna de les circumstàncies previstes en l'article 13. 2 i següents de la llei 38/2003, de 17 de novembre, General de Subvencions.  
Article 3. Sol·licituds i documentació  
1. Les sol·licituds d'ajuda hauran de presentar-se en imprés normalitzat, acompanyada de la documentació següent:  
a) Documents acreditatius de la identificació i personalitat del sol·licitant (DNI, escriptures, poders, NIF), adequats a la naturalesa jurídica del mateix.  
b) Memòria del projecte o actuació, en la que s'especifiquen les diferents partides de la inversió o activitat a realitzar per a la que se sol·licite l'ajuda, acompanyada dels corresponents pressupostos o factura proforma.  
c) Per a projectes d'inversió: declaracions relatives a ajudes sol·licitades o concedides per al mateix projecte, no destrucció d'ocupació i autofinançament almenys en un 30%.  
d) De conformitat amb l'article 31.3 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 30.000 euros de cost per execució d'obra, o de 12.000 euros en el supòsit de subministrament de béns d'equipament o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a l'adquisició del compromís per a la prestació del servici o l'entrega del bé, llevat que per les especials característiques de les despeses subvencionables no existisca en el mercat suficient nombre d'entitats que ho subministren o presten ací. L'elecció entre les ofertes presentades, que hauran d'aportar-se en la sol·licitud de la subvenció, es realitzarà d'acord amb criteris d'eficiència i economia, havent de justificar-se expressament en una memòria l'elecció quan no recaiga en la proposta econòmica més avantatjosa.  
e) Acreditació de trobar-se al corrent en el compliment de les obligacions tributàries i davant de la Seguretat Social, d'acord amb les disposicions vigents en la matèria, en cas de no autoritzar la seua obtenció per l'Agència Valenciana del Turisme.  
f) Així mateix, es podrà requerir del sol·licitant qualssevulla altres dades, documents i informes complementaris que resulten necessaris per a la resolució de l'expedient.  
Així mateix, haurà d'adjuntar-se la documentació acreditativa dels extrems particulars requerits per a cada programa, en els termes definits en la corresponent convocatòria anual.  
2. Les sol·licituds es presentaran amb anterioritat a l'inici de la realització del projecte o activitat o amb anterioritat a l'inici de l'execució de la fase del projecte corresponent a l'exercici per al que se sol·licita l'ajuda, i dins del termini que per a cada un dels programes s'establisca en la resolució anual de convocatòria d'ajudes.  
3. Examinada la documentació aportada, si esta no reunix els requisits exigits es requerirà a l'interessat perquè en un termini màxim i improrrogable de 10 dies, esmene la falta o acompanye la documentació necessària, amb indicació que, si així no ho fa, se li tindrà per desistit de la seua sol·licitud, prèvia resolució que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Els sol·licitants podran executar les actuacions una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte.  
Article 4. Criteris de valoració  
Amb caràcter general, les sol·licituds seran ateses segons l'orde derivat de la data en què s'haja completat la documentació necessària per a la tramitació de l'expedient i, mentre que hi haja disponibilitat pressupostària adequada i suficient; podent a més sumar-se segons els diferents programes de subvenció criteris com ara:  
- Eliminació de barreres arquitectòniques.  
- Reducció de consums i millor aprofitament de l'aigua i de l'energia.  
- Millora mediambiental.  
- Implantació i millora dels sistemes de seguretat.  
- Qualitat i singularitat dels projectes.  
- Implantació de noves tecnologies.  
- i altres que s'ajustaran a allò que s'ha establit per a cada programa en la corresponent convocatòria anual, d'acord amb la normativa aplicable en la matèria.  
D'acord amb els criteris de valoració que s'establisquen respectivament en cada un dels programes, tindran preferència en l'adjudicació en cas d'empat, els projectes presentats per aquelles empreses i entitats que acrediten ocupar un percentatge de treballadors discapacitats superior respecte a la plantilla de l'empresa que tenien amb anterioritat a la present convocatòria, d'acord amb el que preveu la Llei 11/2003, de 10 d'abril, sobre l'estatut de les persones amb discapacitat de la Comunitat Valenciana.  
Article 5. Procediment de concessió de les ajudes  
1. El procediment s'iniciarà d'ofici per mitjà de la convocatòria anual feta pública per resolució de la presidenta de l'Agència Valenciana del Turisme.  
Els òrgans competents per a la instrucció del procediment d'ajudes emmarcades en la present Orde seran les diferents Àrees i Servicis de l'Agència Valenciana del Turisme que es determinaran en la seua convocatòria anual.  
2. Una vegada estudiades les sol·licituds per l'òrgan instructor d'acord amb els criteris establits, es traslladarà dels expedients i del procés anterior a la Comissió d'Avaluació d'Ajudes la composició de la qual vindrà determinada en la Resolució anual de convocatòria.  
Dita Comissió traslladarà els seus acords al secretari autonòmic de Turisme i director de l'Agència Valenciana del Turisme, qui emetrà la Proposta de Resolució.  
L'esmentada Proposta, degudament motivada, es notificarà per escrit als interessats com a confirmació que el projecte complix amb les condicions de subvencionabilitat establides en la convocatòria corresponent, concedint un termini per a la seua acceptació i resoldrà la presidenta de l'Agència Valenciana del Turisme sobre la concessió de les ajudes.  
3. Les resolucions de concessió fixaran expressament la quantia i incorporaran, si fa el cas, les condicions i obligacions que afecten el desenvolupament del projecte o activitat. Així mateix, podran establir-se terminis parcials perquè el beneficiari execute com a mínim un determinat percentatge del projecte o activitat, i altres condicions per a la seua justificació.  
Quan les ajudes es concedisquen a una societat o associació en constitució, es fixarà un termini perquè el beneficiari present la documentació acreditativa de les circumstàncies registrals de l'entitat. Transcorregut el termini sense haver presentat la documentació, l'òrgan que haguera concedit la subvenció corresponent podrà procedir a declarar a l'interessat decaigut en els seus drets amb arxiu de l'expedient. En cap cas s'abonarà l'import de les ajudes abans que l'entitat estiga constituïda i inscrita en el registre corresponent.  
4. La resolució es notificarà als interessats en els termes que preveu els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. El termini màxim per a emetre i notificar la resolució serà de sis mesos des de la finalització del termini de presentació de sol·licituds. Si la documentació exigida en cada programa no estiguera completa, el termini es computarà a partir del dia de la correcta presentació d'aquella.  
Transcorregut el dit termini sense que s'haja resolt i notificat s'entendrà desestimada la sol·licitud d'ajuda en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. Les subvencions concedides seran publicades en el Diari Oficial de la Comunitat Valenciana, amb expressió de la convocatòria, del programa i crèdit pressupostari a què s'imputen, beneficiari, quantitat concedida i finalitat de la subvenció.  
7. Les resolucions a què es referixen els paràgrafs anteriors esgoten la via administrativa i contra elles podrà interposar-se recurs potestatiu de reposició davant de l'òrgan que va dictar l'acte en el termini d'un mes a comptar de l'endemà de la notificació de la resolució corresponent, o recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació de la resolució corresponent.  
Article 6. Incidències  
1. Els caps d'Àrea competents de l'Agència Valenciana del Turisme, resoldran les incidències que es produïsquen després de la concessió i en especial els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte o activitat i per al compliment de les condicions particulars de la concessió i, en particular, la seua justificació, que seran concedides sempre amb caràcter excepcional.  
- Modificacions justificades del projecte inicial.  
2. En qualsevol moment de la vigència de l'expedient el beneficiari haurà d'actualitzar la documentació presentada que haguera patit alguna modificació i comunicar altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
Article 7. Obligacions del beneficiari  
Són obligacions del beneficiari:  
a) Acreditar el compliment de requisits i condicions que determinen la concessió o gaudi de l'ajuda.  
b) El sotmetiment a les actuacions de control financer que corresponguen.  
c) Comunicar a l'Agència Valenciana del Turisme l'obtenció o sol·licitud d'altres ajudes per a la mateixa finalitat procedents d'altres administracions o ens públics.  
d) Sol·licitar quants permisos, autoritzacions i llicències corresponguen a la naturalesa del projecte a incentivar.  
e) Presentar, d'acord amb el que establix l'article 13 de la Llei 38/2003, de 17 de novembre, General de Subvencions, una declaració responsable de no estar sotmés en les prohibicions per a obtindre la condició de beneficiari.  
f) Qualssevol altres previstes en l'article 14 de la Llei 38/2003, de 17 de novembre, General de Subvencions.  
Article 8. Control i inspecció  
1. L'Agència Valenciana del Turisme, per si o a través de qualssevol persones o entitats que designe, podrà en tot moment efectuar quantes actuacions de comprovació i verificació de la inversió o realització de l'actuació objecte d'ajuda estime necessàries, sense perjuí de les dutes a terme, si és el cas, per la Unió Europea.  
2. Així mateix el beneficiari i els tercers relacionats amb l'objecte de la subvenció o la seua justificació estaran obligats a sotmetre's a les actuacions de control financer de la Intervenció General de la Generalitat en relació amb les subvencions concedides.  
Article 9. Liquidació de les subvencions  
1. La liquidació de les subvencions s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats en la Resolució de concessió.  
2. A l'efecte del que establix el punt anterior, els beneficiaris hauran de presentar:  
- Documentació original probatòria de l'execució del projecte.  
- Acreditació, si és el cas, del compliment de les obligacions i condicions que s'hagueren establit.  
- Justificació, a eixa data, del compliment de les obligacions fiscals i enfront de la Seguretat Social, quan s'efectue el pagament en exercicis posteriors al de la concessió, d'acord amb les Disposicions vigents en la matèria.  
3. Si per causa justificada els beneficiaris sol·licitaren un ajornament per a la justificació del projecte, este haurà de presentar-se abans de l'expiració del termini establit i serà resolt pels Caps d'Àrea competents de l'Agència Valenciana del Turisme.  
4. La concessió i el pagament de la subvenció als beneficiaris sotmesos en un procediment de reintegrament iniciat en el marc d'ajudes de la mateixa naturalesa, quedarà condicionada a la terminació del mateix.  
Article 10. Pagament anticipat  
En relació a la gestió dels pagaments anticipats que, amb caràcter excepcional i prèvia consideració de les singularitats de cada cas, l'Agència Valenciana del Turisme, en l'execució dels programes d'actuació que comporten ajudes i subvencions i altres formes de finançament, puga tramitar, caldrà ajustar-se al que establix l'article 47 bis, del Decret Legislatiu de 26 de juny de 1991 pel que s'aprova el Text Refós de la Llei d'Hisenda Pública de la Generalitat Valenciana.  
En este sentit, la bestreta del pagament estarà condicionat a la prestació de garantia que haurà de constituir-se per mitjà d'aval bancari, i que cobrirà l'import no justificat i interessos de demora, fins que l'Agència Valenciana del Turisme autoritze la seua cancel·lació, una vegada executades i justificades de conformitat les actuacions de l'anualitat corresponent.  
Article 11. Pèrdua del dret al cobrament de la subvenció.  
L'alteració d'alguna de les característiques del projecte o activitat aprovats, l'incompliment de condicions i terminis establits en la resolució, la nul·la execució o execució parcial de la inversió, la falta o incompleta justificació de les despeses efectivament realitzades, la concessió després de la presentació de la sol·licitud d'altres ajudes públiques o privades que en el seu conjunt excedisquen dels límits establits o la concurrència d'alguna de les causes previstes en l'article 37 de la Llei 38/2003, General de Subvencions, podrà donar lloc a la minoració total o parcial de la subvenció concedida.  
Article 12. Revocació i reintegrament de l'ajuda concedida.  
L'incompliment pel beneficiari de qualsevol dels requisits, condicions i la resta de circumstàncies que van donar lloc a la concessió de la subvenció, la variació de la finalitat de la inversió o actuació o la falta de justificació de la realització del projecte, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la revocació de la subvenció concedida i l'obligació de reintegrar les ajudes percebudes i els corresponents interessos de demora des del moment del pagament de la subvenció. En la tramitació del procediment es garantirà, en tot cas, el dret d'audiència de l'interessat.  
Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions i proves que les adduïdes per l'interessat.  
Article 13. Naturalesa i quantia de les ajudes.  
1. Les ajudes que s'establixen en la present Orde tenen la consideració de subvenció, d'acord amb la definició establida en l'article 2 de la Llei 38/2003, de 17 de novembre, General de Subvencions.  
2. L'import de les ajudes que s'establisca en les respectives convocatòries haurà de respectar les intensitats màximes establides en els respectius règims d'ajuda i la resta de normativa sobre ajudes estatals, excepte quan vagen dirigides a entitats sense ànim de lucre i queden fora del seu àmbit d'aplicació per no tindre efecte potencial sobre la competència i els intercanvis comercials entre els Estats membres. Quan es done esta excepció, el beneficiari no podrà mamprendre activitats econòmiques que repercutisquen en tercers de manera que falsegen o amenacen falsejar la competència i deurà si és el cas prestar els servicis a preu de mercat.  
3. Les ajudes que podran concedir-se a l'empara d'esta orde consistiran en una subvenció a fons perdut, la intensitat màxima de la qual no podrà superar els percentatges sobre el cost subvencionable, ni els límits màxims arreplegats en la Resolució anual de convocatòria de les subvencions.  
Este cost subvencionable estarà format pel preu dels elements incentivables que constituïxen el projecte. Si és el cas, podran establir-se per part de l'Agència Valenciana del Turisme mòduls de correcció amb la finalitat d'ajustar-los als preus de mercat.  
4. Es podrà establir un màxim d'ajuda per beneficiari en funció de la disponibilitat pressupostària global o per programes, i inclús la denegació d'ajuda en algun programa en funció de les ajudes rebudes pel beneficiari en altres programes, tot això en els termes que s'establiran en la convocatòria anual.  
5. No serà subvencionable l'IVA satisfet per l'adquisició de béns i servicis, excepte quan es tracte de persones o entitats acollides al règim d'exempció del dit impost.   
6. Quan un projecte comprenga dos o més programes, la quantia de l'ajuda en cada programa es determinarà per mitjà d'una avaluació precisa de la part corresponent a cada un d'ells.  
7. En el marc de les disposicions vigents es podran recolzar projectes o actuacions plurianuals.  
Article 14. Règim de compatibilitat  
1. Cap actuació o projecte acollit als règims d'ajuda arreplegats en la present Orde podrà rebre altres ajudes públiques per un mateix concepte, qualssevol que siga la seua naturalesa, quan acumulades sobrepassen els límits establits en el règim d'ajudes vigent en la Unió Europea.  
En este sentit, l'ajuda de mínims no s'acumularà amb cap altra per a les mateixes despeses incentivables, si la dita acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
Així mateix, les ajudes a favor de projectes d'establiments turístics d'allotjament rural no s'acumularan a cap altra, corresponent als mateixos costos incentivables, si la dita acumulació suposa una intensitat d'ajuda superior a l'establida en el Reglament (CE) núm. 1628/2006 de la Comissió, de 24 d'octubre del 2006, relatiu a l'aplicació dels articles 87 i 88 del Tractat a les ajudes regionals a la inversió (DOUE L 302 d'1.11.2006)  
2. De la mateixa manera es tindrà en compte per al supòsit que estes ajudes siguen incloses en un programa operatiu de la Unió Europea, el principi que una mateixa despesea no podrà beneficiar-se simultàniament de més d'un fons estructural, en la mesura que determine la normativa aplicable.  
Article 15. Aportació de fons propis  
A fi de garantir que les inversions productives subvencionades són viables, l'aportació del beneficiari destinada al seu finançament haurà de ser com a mínim del 30%. Esta aportació mínima no podrà comptar amb cap ajuda.  
Article 16. Incentius a la inversió en empreses turístiques  
Les ajudes en matèria de suport a la inversió en empreses turístiques regulades en la present Orde complixen totes les condicions del Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de mínims [DOUE L 379 de 28.12.2006], per tant, estan exemptes del requisit de notificació i són compatibles amb el mercat comú.  
Per la seua banda, les ajudes a favor de projectes d'establiments turístics d'allotjament rural complixen totes les condicions del Reglament (CE) núm. 1628/2006 de la Comissió, de 24 d'octubre del 2006, relatiu a l'aplicació dels articles 87 i 88 del Tractat a les ajudes regionals a la inversió [DOUE L 302 d'1.11.2006], i amb la Decisió de la Comissió de 21.12.2006 per la qual s'aprova el mapa d'ajudes regional espanyol per tant, estan exemptes del requisit de notificació i són compatibles amb el mercat comú.  
1. Estes ajudes es concediran amb l'objectiu d'incentivar la inversió inicial en actius fixos nous tant materials com immaterials referits a infraestructures i equipaments, quedant excloses les de manteniment o mera substitució, així com les despeses de funcionament. Tot això d'acord amb la convocatòria anual de programes de subvenció, en el marc del règim establit en la present Orde i en el de la reglamentació d'ajudes aprovada per la Unió Europea.  
2. Podran ser objecte d'ajudes les actuacions següents:  
a) Projectes a favor d'establiments turístics que reunisquen especials circumstàncies de qualitat i singularitat o suposen l'aplicació en el sector turístic d'alta tecnologia i/o millores mediambientals.  
b) Projectes que creen o renoven activitats turístiques complementàries sempre que no es destruïsca ocupació i revista notori interés per al sector turístic, segons el parer de l'Agència Valenciana del Turisme.   
c) Projectes de modernització de l'oferta turística bàsica o complementària, entenent per tals les inversions que comporten una millora substancial de la infraestructura existent.   
Els projectes que pretenguen beneficiar-se del present règim d'ajudes hauran de ser tècnicament viables.  
Així mateix podran consistir tals ajudes a facilitar l'accés de les empreses turístiques i altres entitats, a les distintes fonts de finançament i abaratir el seu cost, per mitjà de la bonificació d'interessos, amortització parcial o qualssevol altres mecanismes de col·laboració que puguen establir-se amb entitats financeres per a inversions en actius fixos, impliquen o no subvenció de l'Agència Valenciana del Turisme, a través de convenis firmats entre esta i diverses entitats financeres.  
3. Els projectes els costos dels quals hagen sigut subvencionats hauran de mantindre's en el sector turístic durant un mínim de 5 anys, una vegada completada la totalitat de la inversió.  
4. Respecte a les intensitats màximes, caldrà ajustar-se al que establix la resolució anual de convocatòria de les subvencions.  
Article 17. Incentius dirigits a projectes/actuacions que promoguen la comercialització i qualitat en el sector turístic.  
Les ajudes a projectes i actuacions en esta matèria complixen totes les condicions del Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de mínims [DOUE L 379 de 28.12.2006], per tant, estan exemptes del requisit de notificació i són compatibles amb el mercat comú.  
1. Podran ser objecte d'ajudes les actuacions següents:  
a) Projectes dirigits a la creació i millora sensible d'infraestructures d'informació, gestió i comercialització de productes turístics, entenent per tals els dirigits a la comercialització del producte per les empreses turístiques a través de sistemes informàtics de gestió.  
b) Projectes que desenvolupen programes d'implantació de sistemes de gestió de la qualitat, el medi ambient i l'accessibilitat total en les empreses i entitats turístiques que conduïsquen a la corresponent certificat.  
c) Projectes o activitats que tendisquen al desenvolupament de la comercialització, promoció, difusió i informació de destins o productes turístics per part d'empreses i entitats públiques o privades relacionades amb el sector turístic.  
Els projectes que pretenguen beneficiar-se del present règim d'ajudes hauran de ser tècnicament viables.  
2. Es consideraran costos incentivables, en funció de cada programa de suport i amb les especificitats que s'arreplegaran en la convocatòria d'ajudes, els gastos de tipus no continu o periòdic associats a projectes o activitats per a la promoció, comercialització, difusió i informació turística, així com les despeses del mateix tipus per a activitats d'instauració per part de PIMES, associacions sense ànim de lucre i entitats locals, de sistemes de qualitat, gestió mediambiental, gestió de l'accessibilitat global. Quedant exclosos els gastos de funcionament.  
3. Quant a les intensitats màximes, caldrà ajustar-se al que establix la resolució anual de convocatòria de les subvencions.  
Article 18. Incentius dirigits a projectes/actuacions de I + D + i en el sector turístic.  
Les ajudes en matèria de suport a activitats d'I+D+i en empreses i entitats turístiques regulades en la present Orde complixen totes les condicions del Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de mínims [DOUE L 379 de 28.12.2006], per tant, estan exemptes del requisit de notificació i són compatibles amb el mercat comú.  
1. Podran ser objecte d'ajudes les actuacions següents:  
a) Projectes o actuacions que tendisquen a la implantació i certificació de Sistemes de Gestió I+D+i i certificat de projectes orientats a la investigació, desenvolupament i innovació en àrees d'interés per a l'activitat del sector turístic.  
b) Projectes d'I+D+i d'interés per al sector i els destins turístics.  
2. Es consideraran costos incentivables, en funció de cada programa de suport i amb les especificitats que s'arreplegaran en la convocatòria d'ajudes, els gastos de tipus no continu o periòdic associats a projectes o activitats d'I+D+i, per part de PIMES, associacions i entitats sense ànim de lucre. Quedant exclosos els gastos de funcionament.  
3. Respecte a les intensitats màximes, caldrà ajustar-se al que establix la resolució anual de convocatòria de les subvencions.  
DISPOSICIONS ADDICIONALS  
Primera  
En el cas que les ajudes resulten cofinançades amb fons europeus, s'hauran de respectar les obligacions que deriven d'això, fonamentalment les d'informació i publicitat. En tals casos, els beneficiaris hauran d'exhibir un distintiu en què es faça constar que el projecte ha sigut cofinançat pels Fons Europeus. El text i característiques del dit distintiu vindran normalitzats per la pròpia Agència Valenciana del Turisme.  
Segona  
1. En el cas que els documents exigits ja estigueren a poder l'Agència Valenciana del Turisme el sol·licitant no estarà obligat a presentar-los sempre que faça constar la data en què van ser presentats, no podent haver transcorregut més de cinc anys, o si és el cas emesos i es declare la seua vigència.  
2. En els supòsits d'impossibilitat material d'obtindre els documents, l'Agència Valenciana del Turisme podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referisquen els documents.  
Tercera  
En el cas que les inversions s'efectuen per mitjà d'un contracte d'arrendament financer (lísing), l'opció de compra haurà d'haver sigut efectuada amb anterioritat al pagament de la subvenció. No obstant això, podrà efectuar-se el pagament sempre que, pendent l'exercici de l'opció, es referme per mitjà d'aval bancari l'import total subvencionat que quedarà subjecte a l'exercici de la dita opció, podent executar-se l'aval en el cas que, arribat el moment de l'opció, el beneficiari no acreditara haver-la exercit dins del termini que s'assenyale en la Resolució de concessió de l'ajuda.  
Quarta  
Constituïx el marc jurídic regulador de les ajudes destinades a municipis turístics el Decret 71/2000, de 22 de maig, del Consell, pel qual s'aprova el reglament regulador dels Convenis previstos en la Llei 3/1998, de 21 de maig, de Turisme de la Comunitat Valenciana.  
Així mateix, les Subvencions de l'Agència Valenciana del Turisme que puguen instruir-se des de la Direcció General de Turisme d'Interior es regiran per les seues pròpies bases reguladores.  
DISPOSICIÓ DEROGATÒRIA ÚNICA  
Queda derogada l'Orde de 3 gener de 2006, de la Conselleria de Turisme, sobre concessió d'ajudes per l'Agència Valenciana del Turisme per a creació, modernització i millora de l'oferta turística de la Comunitat Valenciana.  
DISPOSICIÓ FINAL ÚNICA  
La present Orde entrarà en vigor l'endemà de la seua publicació en el Diari Oficial de la Comunitat Valenciana.  
València, 12 de gener de 2007  
La consellera de Turisme  
Mª MILAGROSA MARTÍNEZ NAVARRO